Buhta Severin sataman sijainti Venäjän Krasnojarskin aluepiirin kartalla  
Buhta Severin sataman sijainti Venäjän Krasnojarskin aluepiirin kartalla**Buhta Severin satama**Buhta Severin sataman sijainti Jenisein suulla, Venäjän Krasnojarskin aluepiirin kartalla
**Buhta Severin satama** (myös *Buhta Severin öljyterminaali*, ven. Порт бухта Север, *Port buhta Sever*; käytössä myös nimitys engl. *Sever Bay*) on rakenteilla oleva satama Venäjän Krasnojarskin aluepiirin Taimyrin dolgaanien ja nenetsien piirin luoteisosassa. Satama sijaitsee noin 40 kilometriä arktisesta Diksonin kaupunkityyppisestä taajamasta etelään, Karanmeren Jeniseinlahden itärannalla.

Rakennushanke käynnistettiin useiden vuosien valmistelevien kenttätöiden ja suunnittelun sekä poliittis-taloudellisten päätösten jälkeen keväällä 2021. 
Sataman rakennushankkeesta on suunniteltu kolmivaiheista. 
Rakennustöiden vilkkaus on näkynyt esimerkiksi Koillisväylän liikennetilastoissa monina Buhta Severiin suuntautuneina laivakäynteinä.

Tavoitteena on rakentaa rahtikapasiteetiltaan eräs Venäjän suurimmista satamista. Pyrkimyksenä on 25 miljoonan öljytonnin kuljetuskapasiteetti jo vuonna 2024 ja 100 miljoonan öljytonnin kapasiteetti vuonna 2030. Maaoljyn lisäksi satamasta voitaisiin viedä nesteytettyä maakaasua (LNG).

Satama on Vostok Oil -megahankeen osa
-------------------------------------

Buhta Severin sataman rakentaminen on osa pääosin öljy-yhtiö Rosneftin omistamaa Vostok Oil -megahanketta, joka tähtää Jenisein alajuoksun tuntumassa sijaitsevan laajan Pajahskojen öljykentän hyödyntämiseen. Hankkeeseen kuuluu muun muassa satojen öljypumppujen, 413 kilometrin mittaisen öljyn pääsiirtoputken (kaksoisputki eli yhteensä runsas 800 km; lisäksi 7 000 km kenttäputkistoa), 3 500 kilometrin sähkönsiirtoverkon, 2 000 MWW:n voimalakapasiteetin, kahden lentokentän, sataman ja 15 asuintaajaman rakentaminen. Asuintaajamat ovat pääsääntöisesti tilapäisesti kuukauden tai muutaman kuukauden vuorojaksoissa palveleville rakennus- ja öljyntuotantohankkeen työntekijöille tarkoitettuja. Rostneft rakennuttaa öljynkuljetuksiin ainakin kymmenen jäävahvisteista öljytankkeria. Megahankkeen on esitetty työllistävän noin 100 000 henkeä ja sen kustannusarvion ylittävän 100 miljardia dollaria.

Rosneft käynnisti vuonna 2021 lentoreitin Norilsk-Dikson-Buhta Sever. Henkilöstön kuljetuksiin yhtiö hankkii 43 helikopteria ja kymmenen lentokonetta.

Vostok Oil -megahanke on vain osa useista suunnitelluista ja käynnistetyistä Taimyrin alueen luonnonvarojen hyödyntämishankkeista 2020- ja 2030-luvuilla.

Lähteet
-------

1. 1 2 3  Atle Staalesen: Here comes Russia's biggest Arctic oil terminal *The Barents Observer, thebarentsobserver.com*.  26.5.2021. Viitattu 30.6.2022. (englanniksi)
2. 1 2 3  Rosneft starts building new oil terminal in Taimyr *arctic-lio.com*.  2021. Viitattu 30.6.2022. (englanniksi)
3. 1 2 3 4  Нефтетерминал Порт бухта Север *neftegaz.ru*.  26.5.2021. Viitattu 30.6.2022. (venäjäksi)
4. ↑  «Нефтегазхолдинг» планирует построить морской порт в бухте Север (Таймыр) *portnews.ru*.  21.2.2019. Viitattu 30.6.2022. (venäjäksi)
5. 1 2  New Arctic Port to Be Built for Vostok Oil Project *seanews.ru*.  13.5.2020. Viitattu 30.6.2022. (englanniksi)
6. 1 2  NSR Shipping Traffic – Activities in May 2022 *Koillisväylän verkkosivusto, arctic-lio.com*.  6/2021. Viitattu 30.6.2022. (englanniksi)
7. ↑  «Роснефть» открыла авиасообщение из Норильска в рамках проекта «Восток Ойл» (Rosneft käynnisti lennot Norilskista osana Vostok Oil -hanketta) *lenta.ru*.  26.5.2021. Viitattu 30.6.2022. (venäjäksi)

Aiheesta muualla
----------------

* Satama-alueen yleissuunnitelma (jpg) (venäjäksi) (dudbibl.ru)
* Satama-alueen sijainti suhteessa ajateltuihin markkinasuuntiin (jpg) (venäjäksi) (ttelegraf.ru)